АҞӘА, лаҵара 25 – Sputnik. 2030 шықәсазы х-миллионҩык рҟынӡа атуристцәа атәыла радыԥхьалареи рыдкылареи рзы иаԥҵатәуп 60 000 иара-ҭыԥ, абри атәы иҳәеит Аԥсны ахада Аслан Бжьаниа "Аргументы и Факты" аинтервиу аҭо.
"Уи адагьы иахәҭаны иҟоуп атранспорттә инфраструктура. Аҳаирбаӷәаза адагьы амшын баӷәаза аусура иаларгатәуп. Ари азҵаара Урыстәыла ахада Иусбарҭаҿы салацәажәахьеит. Иҟоуп ажәалагала аҟәатәи амшынтә баӷәаза Амшынеиқәатә круизқәа рылакразы. Ари ҳара ҳзы иморалтә дгылара духоит, ауаа ирбозароуп ҳаинырра алҵшәақәа шамоу", - иҳәеит иара.
Ахада игәаанагарала Аԥсны туристда инхом егьырҭ акурортқәа аартхаргьы.
"Еснагь аҭахызаара зцу аалыҵ азҳархиароуп. Рацәак ибеиам изырхо аалыҵ. Ҳара ҳҟынӡа ааира мариоуп. Ҳаигәылацәоуп. Ихадароу аҭагылазаашьа бзиақәа раԥҵароуп", - иҳәеит ахада.
Бжьаниа иазгәеиҭеит Аԥснеиԥш аекологиа ахьыԥхасҭатәым аҭыԥ аԥшаара уадаҩуп.
"Ааигәа зыргылара иаҿу атуристтә аобиект ҳаҭан. Аӡы акәыуақәа, адыӷаџьиақәа ҭоуп, уи иаанаго аекологиа цқьоуп", - иҳәеит иара.
2020 шықәсазы атуристтә сезон ихьшәаны иалагеит аԥкрақәа ирхырҟьаны. Нанҳәеи жьҭаареи ирыбжьаркыз аамҭала Аԥсны иаҭан 600 нызқьҩык атуристцәеи аԥсшьаҩцәеи.
Лаҵарамзатәи аԥсшьарамшқәеи заанаҵтәи аҿаҵарақәеи рзы аинформациа иаҿырԥшны 2021 шықәса аԥхынтә сезон рекордтәхоит ҳәа арадио Sputnik иазеиҭеиҳәеит Аԥсны АШәМ ахантәаҩы ихаҭыԥуаҩ Руслан Латипов.
Лаҵара 13 - 15 рзы Аҟәа имҩаԥысит Жәларбжьаратәи атурфорум "Аԥсны-Аԥсынтәыла". Иара иалахәын Урыстәыла 60 регион рҟынтәи ажурналистцәа, аҭыжьымҭа "Аргументы и Факты" ахаҭарнакцәа.